Document ID: 32012D0076

KOMISIJOS ĮGYVENDINIMO SPRENDIMAS
2012 m. vasario 9 d.
dėl Urugvajaus jūrininkų rengimo ir atestavimo sistemų pripažinimo pagal Europos Parlamento ir Tarybos direktyvą 2008/106/EB
(pranešta dokumentu Nr. C(2012) 619)
(Tekstas svarbus EEE)
(2012/76/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. lapkričio 19 d. Europos Parlamento ir Tarybos direktyvą 2008/106/EB dėl minimalaus jūrininkų rengimo (1), ypač į jos 19 straipsnio 3 dalies pirmą pastraipą,
atsižvelgdama į 2006 m. vasario 14 d. Ispanijos pateiktą prašymą,
kadangi:
(1)
pagal Direktyvą 2008/106/EB valstybės narės gali nuspręsti patvirtinti trečiųjų šalių išduotus atitinkamus jūrininkų atestatus, jeigu Komisija yra pripažinusi tą trečiąją šalį. Tos trečiosios šalys turi atitikti visus 1978 m. Tarptautinės jūrų organizacijos (TJO) konvencijos dėl jūrininkų rengimo, atestavimo ir budėjimo normatyvų (JRAB konvencija) (2), su pakeitimais, padarytais 1995 m., reikalavimus;
(2)
2006 m. vasario 14 d. raštu Ispanija pateikė prašymą dėl Urugvajaus sistemų pripažinimo. Gavusi šį prašymą, Komisija įvertino Urugvajaus jūrininkų rengimo ir atestavimo sistemą, kad patikrintų, ar Urugvajus laikosi visų JRAB konvencijos reikalavimų ir ar imtasi tinkamų priemonių siekiant užkirsti kelią su atestatais susijusiam sukčiavimui. Tas vertinimas buvo grindžiamas 2007 m. birželio mėn. Europos jūrų saugumo agentūros ekspertų atlikto patikrinimo rezultatais. Atliekant patikrinimą buvo nustatyti tam tikri jūrininkų rengimo ir atestavimo sistemų trūkumai;
(3)
Komisija valstybėms narėms pateikė vertinimo rezultatų ataskaitą;
(4)
2009 m. vasario 16 d. ir 2010 m. gruodžio 8 d. raštais Komisija paprašė Urugvajų pateikti įrodymų, kad nustatyti trūkumai buvo pašalinti;
(5)
Urugvajus 2009 m. balandžio 30 d. ir 2011 m. kovo 18 d. raštais pateikė prašomą informaciją ir įrodymus, kad imtasi tinkamų ir pakankamų taisomųjų veiksmų, kad būtų pašalinta daugelis per atitikties vertinimą nustatytų trūkumų;
(6)
du trūkumai liko nepašalinti. Pirmasis trūkumas susijęs su tuo, kad į kokybės standartų sistemą neįtraukta tam tikra administravimo veikla, tokia kaip mokymo programų tvirtinimas. Kitas trūkumas susijęs su sertifikatų forma. Todėl buvo paprašyta, kad Urugvajus įgyvendintų atitinkamus papildomus taisomuosius veiksmus. Tačiau dėl šių trūkumų negalima abejoti bendra Urugvajaus jūrininkų rengimo ir atestavimo sistemų atitiktimi JRAB konvencijos reikalavimams;
(7)
iš atitikties vertinimo rezultatų ir Urugvajaus pateiktos informacijos vertinimo išvadų matyti, kad Urugvajaus sistema atitinka reikiamus JRAB konvencijos reikalavimus ir kad šalis ėmėsi tinkamų priemonių, kad užkirstų kelią su atestatais susijusiam sukčiavimui;
(8)
šiame sprendime nustatytos priemonės atitinka Jūrų saugumo ir teršimo iš laivų prevencijos komiteto nuomonę,
PRIĖMĖ ŠĮ SPRENDIMĄ:
1 straipsnis
Įgyvendinant Direktyvos 2008/106/EB 19 straipsnį pripažįstamos Urugvajaus jūrininkų rengimo ir atestavimo sistemos.
2 straipsnis
Šis sprendimas skirtas valstybėms narėms.
Priimta Briuselyje 2012 m. vasario 9 d.

Labels: 12
8
18
9